
I. Tevékenységünk 
Jógaiskolánk képzési rendszerének gerincét az Integrál jóga és a Tantra jóga tanfolyamok alkotják. Ezek mellett további kurzusokat is tartunk (pl.: Kasmíri Shivaizmus, Ayurveda stb.), valamint csoportfoglalkozásokat (pl.: vira- és shakti csoportok, stb.) és egyéb, a szellemi fejlődést elősegítő, illetve közösség építő programokat is szervezünk. 
II. Integrál Jóga és Tantra Jóga Tanfolyam
Integrál jóga és Tantra jóga tanfolyamainkon a jógát, nem csupán mint mozgásformát, hanem mint spirituális utat közelítjük meg, mely a folyamatos szellemi fejlődést tűzi ki célul, így a kurzus is folyamatos, szisztematikus, iskolarendszerű, hetente újabb és újabb gyakorlatokat és elméletet sajátíthatunk el. A tananyag egymásra épülő, jól felépített rendszert követ, amely lehetővé teszi a tudásunk elmélyítését, önmagunk és a körülöttünk lévő valóság megismerését.  
Azok számára, akik hosszú távon szeretnének elmélyülni a jóga hagyományában, iskolánk akár több évtizeden át is folyamatos tanulási és fejlődési lehetőséget kínál.
Egy alkalom 2 óra gyakorlásból és kb. 30-60 perc elméleti részből áll. Az órán elhangzó tananyagról több éven keresztül ingyenesen nyomtatott jegyzetet biztosítunk.
Egy tanév szeptembertől július végéig tart (11 hónap). Mivel a tananyag egymásra épül, a tanfolyam kezdésétől számított 24. hétig lehetséges az adott induló csoporthoz csatlakozni. 

A tanfolyamhoz való csatlakozáshoz szükséges nyilatkoznod, hogy az általános szerződési feltételeket, illetve az adatvédelmi tájékoztatót megismerted, megértetted és elfogadod. 
A tanfolyamot bármikor abbahagyhatod további kötelezettségek nélkül a megkezdett hónap tandíjának kiegyenlítését követően. 

Hosszabb hiányzás esetén javasoljuk, hogy pótold be a hiányzó órákat, ennek módjáról az oktatóddal egyeztethetsz.  
Második évfolyamtól összesen 16 hiányzás megengedett egy évben. Hiányzásnak minősül az is, ha a gyakorlásra az utolsó gyakorlat megkezdését követően érkezel, vagy ha az elméleti részen nem veszel részt. 10 késés egy hiányzásnak minősül. Késésnek minősül, ha a gyakorlásra min. 15 perc késéssel, de legkésőbb a lazítást megelőzően érkezel. 
3 hónapnál hosszabb folyamatos hiányzás esetén az adott tanfolyam nem folytatható, alacsonyabb évfolyamhoz azonban lehetőséged van csatlakozni. Ennek további feltételeiről szükséges az adott oktatóval egyeztetni.
A teljes év elvégzése után léphetsz magasabb évfolyamra.

Az adott tanfolyamodnak és évfolyamodnak megfelelő csoporthoz más városban vagy akár más országban is csatlakozhatsz a jógaigazolványod, vagy más, annak megfelelő igazolás bemutatásával. 
 
Tanfolyamunk nem minősül akkreditált képzésnek, a részvételről diplomát nem állítunk ki. 

A tanfolyam díjazása 
Tekintettel a képzés folyamatosságára, a tanfolyam díja éves díj, melyet a hiányzásoktól függetlenül havi rendszerességgel kell megfizetni banki átutalással, vagy készpénzben. Számla kiállításához kérjük add meg a számlázási adataidat a regisztráció során. 
A havi díjat az adott hónap első két hetében kérjük befizetni, ennek elmaradása esetén többletdíjat számíthatunk fel. 
Az első óralátogatás ingyenes, így elköteleződés nélkül el tudod dönteni, hogy kívánod-e folytatni a kurzust. 
Amennyiben később csatlakoztál a csoporthoz, a díjat csak a csatlakozásod időpontjától kell megfizetned. Ha az adott tanfolyamhoz a 15. alkalom után csatlakozol, egy havi többletdíj ellenében tudjuk biztosítani visszamenőlegesen a korábbi órákhoz kapcsolódó írott jegyzeteket. 
Amennyiben több kurzusra is jársz párhuzamosan, az egyik tanfolyam díjából kedvezményre válsz jogosulttá. 
Amennyiben év közben hagyod abba a kurzust, a megkezdett hónap díját abban az esetben is meg kell fizetni, ha az adott hónapot nem járod végig. Az éves díj további részét ebben az esetben nem kérjük megtéríteni, ha azonban utóbb mégis visszatérnél, a kimaradt hónapok díját szükséges rendezned. 
A díjak, illetve kedvezmények aktuális összegéről, illetve a fizetés módjáról az oktatód tud bővebb felvilágosítást adni. Áraink tartalmazzák az Áfát, a megadott összegen felül további adó- vagy egyéb díjfizetési kötelezettséged nincs. 
Amennyiben anyagi nehézségeid lennének, de szeretnéd folytatni a tanfolyamot, kérjük, jelezd ezt az oktatód felé. 

Tanfolyamokon való részvétel
Tanfolyamainkon bármely 18 év feletti, nagykorú, cselekvőképes személy részt vehet az alábbiak figyelembevételével. Tantra jóga kurzuson kizárólag 18 év felettiek vehetnek részt, integrál jóga kurzus esetén 18 év alattiak kizárólag szülői írásbeli jóváhagyással látogathatják a tanfolyamot, míg 16 év alatti gyermekek kizárólag szülői jelenlét mellett vehetnek részt az órákon. 12 év alatt nincs lehetőség a tanfolyamon való részvételre. 
Nem javallott a jógamódszerek gyakorlása az alábbi mentális betegségben szenvedőknek: paranoia, skizofrénia, pszichózis, illetve más diagnosztizált kóros elmeállapot, így számukra – a saját érdekükben - nem tudjuk biztosítani a kurzuson való részvételt. 
Tekintettel arra, hogy a jógaiskolánk oktatási módszere a HATHA jóga gyakorlataira épül, így azon személyek számára, akik fizikai állapotuk miatt (kompetens jógaoktatóval történő egyeztetés alapján) hosszabb távon sem tudnak jógagyakorlatokat végezni, szintén nem tudjuk biztosítani az óralátogatást. 

Órákon való részvétel
Az órákon kényelmes, jógázásra alkalmas öltözetben érdemes részt venni. 
A gyakorlás ideje alatt igyekezz csendben, egy elmélyült, befelé fordult állapotban maradni, illetve kérjük, hogy viselkedéseddel ne zavarj másokat. 
Zavaró magatartás esetén az oktató először csak szóban fog figyelmeztetni erre, ennek rendszeres ismétlődése esetén azonban – a többi résztvevő, illetve a jógaoktatás minőségének megóvása érdekében – akár el is tanácsolhat a jógaórák látogatásától. Ebben az esetben az esetlegesen előre befizetett díjat nem térítjük vissza. 

A kurzus alatt ne használj, illetve ne tarts magadnál elektronikai eszközt. 
Az elméleti részen jegyzetelni lehet, sőt kifejezetten javasolt, ugyanakkor az óra bármely részéről bármilyen felvétel (kép-, hang- videófelvétel) készítése kifejezetten tilos. Az esetlegesen készített felvételt az oktató törölheti, illetve annak megtörténtét jogosult ellenőrizni. 

Az órán elhangzó tananyagokról az oktató felvételt készíthet a hiányzások pótlásának biztosítására, illetve minőségbiztosítási céllal. 

III. Egyéb tanfolyamok, foglalkozások

Külön csoportfoglalkozásokat tartunk nőknek és férfiaknak, továbbá a jóga és a védikus hagyomány mélyebb tanításainak megismerésére, elmélyítésére további tanfolyamaink vannak (Kasmíri Shivaizmus, Ayurvéda, stb.). Ezen túlmenően különböző további programokat, rendezvényeket szervezünk a spirituális fejlődés érdekében, illetve közösségépítő céllal. 

További tevékenységeinkre a fenti szabályok megfelelően érvényesek azzal, hogy eltérő szabályok vonatkozhatnak a részvételhez szükséges előfeltételekre, a részvétel gyakoriságára, díjfizetési szabályokra, melyeket az adott kurzussal kapcsolatban előre ismertetünk. 

IV. Közös szabályok 

Fotózás
Rendezvényeken, különböző eseményeken Egyesületünk tömegfelvétel készíthet, melyet a jógaiskola szabadon használhat fel tevékenységének népszerűsítése céljából. Egyéb felvételekhez a részvevő hozzájárulása szükséges. A különböző programokra való jelentkezéseddel, illetve azokon való részvételeddel hozzájárulsz a felvételek készítéséhez és marketing célú felhasználásához. Amennyiben nem szeretnél a felvételeken szerepelni, kérjük jelezd ezt előre a szervezők felé. 

Egyéb szabályok
Tevékenységeink helyszínén az alkohol- és kávéfogyasztás, dohányzás, illetve bármilyen tudatmódosító szer használata kifejezetten tilos. Kérjük továbbá, hogy jógaközpontunk területén ne fogyassz húst, illetve csak vegetáriánus ételt hozz be. 

Kérjük, hogy figyelj értékeidre! A jógatermekbe, öltözőkbe, illetve a jógaközpont területére behozott értéktárgyaidra felelősséget nem tudunk vállalni, ugyanakkor a budapesti jógaközpontban kulcsra zárható szekrények állnak a rendelkezésedre, ahova pénztárcádat, telefonodat, egyéb értékeidet, elektronikai eszközeidet be tudod zárni. 
	
Kérjük, hogy figyelj a tisztaságra, igyekezz a helyiségeket rendezetten hagyni magad után.

V. Szerzői jogi rendelkezések

A tanfolyamokon megosztott jegyzetek, tananyagok, egyéb oktatási anyagok a jógaiskola, illetve az ATMAN nemzetközi jógaszövetség szellemi tulajdona, szerzői jogi védelem alatt állnak, azok bármilyen felhasználása a jogosult beleegyezéséhez kötött. A nyomtatott tananyagok kizárólag saját célra, a tudásunk elmélyítésére, fejlődésünk elősegítésére használhatóak, azok megosztása vagy mások számára történő hozzáférhetővé tétele bármilyen módon kifejezetten tilos. Az idézésen kívül tilos továbbá felhasználni bármilyen saját szellemi termék (tanfolyam, előadás, módszer, esszé, könyv, stb.) készítésére, átdolgozására a jógaiskola, illetve az arra jogosult írásbeli engedélye nélkül. Ennek megszegése esetén a jógaiskola, illetve a szerzői jog jogosultja bármilyen jogi lépést megtehet annak érdekében, hogy a további felhasználást megakadályozza, illetve kártérítést követeljen. 

Az iskola honlapján, egyéb médiafelületein szereplő cikkek, képek szintén a jógaiskola szellemi tulajdonába tartoznak, azok csak az idézés szabályainak megfelelően, a forrás megjelölésével másolhatóak, illetve oszthatók meg. 
 
VI. Egészségügyi rendelkezések

A jógaiskola tevékenysége keretében (órákon, írott jegyzetekben, egyéb tanfolyamokon, illetve honlapunkon, stb.) bemutatott jóga technikák, illetve egészségjavító módszerek jótékony hatásait sok gyakorló tapasztalta és folyamatosan tapasztalja, ennek ellenére nem tudunk semmilyen felelősséget vállalni azok alkalmazásáért, különösen - de nem kizárólagosan - ha a gyakorlás módját, mértékét nem saját körülményeidnek vagy nem egészségi állapotodnak megfelelően választod meg és/vagy nem annak megfelelően végzed. 
Mindenkinek kizárólag a saját felelősségére, saját belátása szerint szükséges végeznie a bemutatott módszereket, különös figyelemmel a bemutatott ellenjavallatokra.
Javasoljuk, hogy különösen ismert, kezelt betegség, illetve sérülés, akut gyulladás továbbá várandósság esetén a gyakorlást megelőzően egyeztess a kezelőorvosoddal és a jógaoktatóddal. Akutan megjelenő tünetek esetén pedig javasoljuk szakember mielőbbi megkeresését. 
Fertőző betegség esetén kérjük, hogy mások egészségének megőrzése érdekében, ne vegyél részt az órákon, amíg abból teljesen fel nem épülsz. 
A tanfolyamunkon bemutatott egészségügyi vonatkozású információk nem tekintendők alternatívának orvosi szaktanáccsal szemben, így ezen információk nem tekinthetők olyannak, melyek arra bíztatnának, hogy emiatt bárki késleltesse az orvosi tanácskérést, figyelmen kívül hagyja az orvosi tanácsot vagy megszakítson orvosi kezelést. 

VII. Etikai szabályok 

Jógaiskolánk a jóga ezeréves erkölcsi és morális szabályaira alapozva igyekszik a tevékenységét végezni, és így különösen fontosnak tartjuk, hogy tevékenységünk során teljes mértékben megfeleljünk a jóga magas szintű etikai normáinak, és hogy a tanfolyamon résztvevők számára a lehető legbiztonságosabb, támogató és tiszteletteljes közeget biztosítsuk a gyakorláshoz és a szellemi fejlődéshez. Az oktatók, programszervezők maguk is igyekeznek a lehető leginkább személyes példájává válni a morális alapelveknek. 

Amennyiben azonban mégis akár az oktatód, más oktató vagy diák részéről olyan viselkedést tapasztalnál, amely számodra kényelmetlen, kellemetlen, a jóérzéssel ellentétes, manipulatív, zaklató vagy éppen a határaid akaratodon kívüli átlépésére igyekszik rábírni, jogosult vagy ez ellen azonnal tiltakozni. Kérjük, hogy ilyen helyzet előfordulása esetén az esetet haladéktalanul jelezd a jógaoktatódnak, illetve más oktatónak, szervezőnek, amennyiben ez azonban nem vezetett eredményre, kérjük, hogy jelezd ezt a jógaiskola vezetése felé az alábbi email címen: kcs.vezetoseg@gmail.com.

VIII. Fogyasztóvédelmi szabályok 
Bármilyen probléma vagy panasz esetén kérjük fordulj oktatóinkhoz bizalommal, és igyekszünk békés úton megtenni a szükséges lépéseket a probléma megoldására. Írásban is van lehetőséged panaszod megvizsgálását kérni az alábbi emailcímre küldött levélben kcs.vezetoseg@gmail.com. Ez esetben mihamarabb, de legkésőbb 30 napon belül válaszolunk a leveledre. 
Ugyanakkor ha úgy érzed, hogy a panaszodra nem kaptál megfelelő megoldást, úgy jogszabályban biztosított lehetőséged van arra, hogy a területileg illetékes járási hivatalokhoz fordulj fogyasztóvédelemért (elérhetőség: http://jarasinfo.gov.hu/), illetve lehetőséged van békéltető testület igénybevételére is. A békéltető testület a megyei (fővárosi) kereskedelmi és iparkamarák mellett működő független testület. Hatáskörébe tartozik a fogyasztó és a vállalkozás közötti, a termék minőségével, biztonságosságával, a termékfelelősségi szabályok alkalmazásával, a szolgáltatás minőségével, továbbá a felek közötti szerződés megkötésével és teljesítésével kapcsolatos vitás ügy (fogyasztói jogvita) bírósági eljáráson kívüli rendezése. E célból a békéltető testület megkísérli a felek közötti egyezség létrehozását, ennek eredménytelensége esetén pedig az ügyben döntést hoz a fogyasztói jogok egyszerű, gyors, hatékony és költségkímélő érvényesítésének biztosítása érdekében. A békéltető testület a fogyasztó vagy a vállalkozás kérésére tanácsot ad a fogyasztót megillető jogokkal és a fogyasztót terhelő kötelezettségekkel kapcsolatban. A Szolgáltató székhelye szerint illetékes békéltető testület neve: Budapesti Békéltető Testület, székhelye: 1016 Budapest, Krisztina krt. 99. III. em. 310., levelezési cím: 1253 Budapest, Pf.: 10.
IX. Kiegészítő rendelkezések
A jelen ÁSZF magyar nyelven készült. A jelen ÁSZF hatálya alá tartozó szerződések nem minősülnek írásba foglalt szerződéseknek. 
Egyesületünk fenntartja a jogot a jelen ÁSZF módosítására, melyről megfelelő időben tájékoztatást teszünk közzé. 
A jelen ÁSZF-ben nem szabályozott kérdésekben a magyar jog szabályai, így különösen a Ptk., a szerzői jogi törvény, az információs önrendelkezési jogról és az információszabadságról szóló törvény vonatkozó rendelkezései megfelelően irányadóak. 



